
DRUGO TRETIRANJE AMERIŠKEGA ŠKRŽATKA
Na območju Štajerske - vinorodnega pod okoliša Šmarje – Virštanj, Slovenskih Konjic in Spodnje Savinjske doline vinska trta v povprečju na opazovane lokacije in sorte prehaja iz  fenološke faze BBCH 75 (jagode velikosti graha) v fazo BBCH 77 (začetek dotikanja jagod). 
Obveščamo vas, da v razmejenem območju Štajerske; v okviru delovanja Javna služba zdravstvenega varstva Celjske in Koroške regije, ki obsega občine: Zreče, Slovenske Konjice, Vojnik, Šentjur, Šmarje pri Jelšah, Rogaška Slatina, Rogatec, Podčetrtek, Kozje in Bistrica ob Sotli; opravite drugo škropljenje proti ameriškemu škržatku v času med 15. in 25. julijem. 
Opozarjamo, da je za preprečevanje širjenja zlate trsne rumenice (FD) poleg odstranjevanja okuženih trt ključnega pomena pravočasno in dosledno zatiranje ameriškega škržatka – prenašalca FD.
V skladu s Pravilnikom o ukrepih za preprečevanje širjenja in zatiranja zlate trsne rumenice je zatiranje ameriškega škržatka obvezno za vse imetnike trte in sicer:
· v vinogradih za pridelavo grozdja ter na brajdah in ohišnicah v celotnem razmejenem območju (v okuženih območjih, varovalnih pasovih in žariščih okužbe) zlate trsne rumenice ter 
· v matičnih vinogradih, matičnjakih in trsnicah na celotnem območju Slovenije.
Število obveznih tretiranj v vinogradih za pridelavo grozdja je v razmejenih območjih pri integriranem varstvu določeno po občinah.
Preglednica 1: Število obveznih tretiranj ameriškega škržatka v varovalnem pasu vključno z žarišči okužbe
	Občine
	Število obveznih tretiranj letno

	Zreče, Slovenske Konjice, Vojnik, Šentjur, Šmarje pri Jelšah, Rogaška Slatina, Rogatec, Podčetrtek, Kozje
	2 tretiranji

	Bistrica ob Sotli
	3 tretiranja; če imetnik sam spremlja ulov odraslih škržatkov z rumenimi lepljivimi ploščami v skladu z načrtom ukrepov in so po 2. tretiranju ulovljeni manj kot 4 škržatki na eno ploščo na teden, 3. tretiranja ni treba opraviti.


[bookmark: _Hlk140139307][bookmark: _Hlk138589947]Pri drugem tretiranju priporočamo uporabo pripravkov: Sivanto prime (0,5 L/ha) – uporaba 1 krat letno, Movento SC 100 (0,7 L/ha) – uporaba 2 krat letno, Mavrik 240 EW (0,2 L/ha) – uporaba 2 kart letno ali Decis 100 EC (0,75 L/ha) – uporaba 1 krat letno ali Decis 2,5 EC ( 0,5 L/ha) uporaba 1 krat letno. Prednost dajemo pripravku Sivanto prime (če ga nismo uporabili že pri prvem škropljenju) ali Movento SC100. 
V matičnih vinogradih, matičnjakih in trsnicah je povsod po Sloveniji, tako v razmejenih območjih kot izven njih, obvezno opraviti najmanj tri. Obvezno je tudi spremljanje ulovov ameriškega škržatka z rumenimi lepljivimi ploščami. Če je na rumeno lepljivo ploščo po tretjem tretiranju ulovljen vsaj en škržatek, je potrebno opraviti še četrto tretiranje.
V matičnih vinogradih opravite drugo škropljenje s pripravki: Sivanto prime, Movento SC 100, Decis 100 EC ali Decis 2,5 EC. 
V matičnjakih in trsnicah pa opravite drugo škropljenje s pripravki: Mospilan 20 SG, Sivanto prime, Movento SC 100, Decis 100 EC ali Decis 2,5 EC. 
Pri drugem tretiranju dajemo prednost pripravku Sivanto prime, ki je sistemičen insekticid z rezidualnim delovanjem. Pri tem je treba upoštevati, da se lahko pripravek uporabi le enkrat v isti rastni sezoni. Zatiranje lahko opravimo tudi s pripravkom Movento SC 100, s katerim obenem zatiramo tudi trtno uš. V matičnih vinogradih je treba paziti na karenčno dobo.
V ekološki pridelavi razmejenega območja so obvezna najmanj tri tretiranja. V ekološki pridelavi imata dovoljenje za uporabo pripravka na osnovi a.s. piretrin Flora verde (1,6 L/ha) in Biotip floral (1,6 L/ha) – uporaba 3 krat letno. 
OPOZORILO: Vsa sredstva, ki jih uporabljamo za zatiranje ameriškega škržatka, so nevarna za čebele. Zato je pomembno, da se tretiranje opravi takrat, ko je trta že povsem zaključila cvetenje. Škropljenje opravite v poznih večernih ali zgodnjih jutranjih urah (dve uri po sončnem zahodu do dve uri pred sončnim vzhodom), ko so čebele v panjih in ne letijo. Pred škropljenjem odstranite cvetočo podrast. Vsa fitofarmacevtska sredstva je potrebno uporabljati v skladu z navodili za uporabo in navedbami na etiketi ter upoštevati Pravilnik o pravilni uporabi fitofarmacevtskih.
Aplikacija FFS
Cvetoča podrast v vinogradih mora biti v času tretiranja z insekticidi, zaradi varovanja čebel in drugih opraševalcev, pokošena oziroma mora biti na drug način preprečeno, da bi jo FFS doseglo. Aplikacija mora biti izvedena na način, da se prepreči zanašanje škropilne brozge na sosednje parcele.
Za doseganje večje učinkovitosti delovanja insekticidov priporočamo njihovo uporabo v večernih oziroma nočnih urah. Rastline v času aplikacije ne smejo biti v stresu (npr. vročinski stres), sicer se učinkovitost sredstva lahko zmanjša.
Insekticidov na osnovi a.s. piretrin (Flora verde in Biotip floral) se ne sme uporabljati v vročini in na neposredni sončni svetlobi. Priporoča se uporabo v večernih urah in pri nižjih temperaturah zraka. Ob njihovi uporabi rastline temeljito omočimo tudi na spodnji strani listov, kjer se običajno nahaja ameriški škržatek. Pripravki iz skupine piretroidov za dobro delovanje potrebujejo ustrezen pH in sicer pod 6,5.
Da dosežemo dobro omočenje rastlin in povečamo učinkovitost insekticidov, priporočamo povečano porabo vode (vsaj 400 l vode/ha) in uporabo močil. Učinkovitost sredstev za zatiranje ameriškega škržatka je zelo odvisna od učinkovitega nanosa, zato je priporočljiva uporaba klasičnih pršilnikov.
Za pripravek Movento SC 100 priporočamo samostojno uporabo. Mešanje z drugimi fitofarmacevtskimi sredstvi se odsvetuje zaradi možne zmanjšane učinkovitosti tega sredstva.
Podrobnejše informacije o zlati trsni rumenici in zatiranju ameriškega škržatka so vam na voljo na spletni strani Uprave za varno hrano, veterinarstvo in varstvo rastlin.

